Ettepanek: NÕUKOGU RAKENDUSOTSUS, millega lubatakse Taanil kehtestada erimeede, millega tehakse erand nõukogu direktiivi 2006/112/EÜ artiklist 75 /* COM/2015/0148 final - 2015/0074 (NLE) */





SELETUSKIRI 1. ETTEPANEKU TAUST Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artiklile 395 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise korda või hoida ära teatavat liiki maksudest kõrvalehoidumist või maksustamise vältimist. Komisjonile 13. jaanuaril 2015 saabunud kirjas taotles Taani luba kohaldada meedet, millega tehakse erand käibemaksudirektiivi artiklist 75. Käibemaksudirektiivi artikli 395 lõike 2 kohaselt teatas komisjon 13. ja 14. veebruari 2015. aasta kirjadega teistele liikmesriikidele Taani esitatud taotlusest. Komisjon teatas 17. veebruari 2015. aasta kirjaga Taanile, et tal on taotluse hindamiseks kogu vajalik teave. Üldine taust 2011. aastal taotles Taani enda suhtes erandit, millega lihtsustada käibemaksu kogumist ja võidelda maksudest kõrvalehoidumise vastu ning mis seisnes kindlasummalise maksumäära kohaldamises selliste isiklikuks tarbeks kasutatavate kergete kaubaveokite puhul, mille maksimaalne mass on kuni kolm tonni ja mis on registreeritud kasutamiseks üksnes ettevõtluse tarbeks. Eranditaotlus kiideti heaks nõukogu 24. juuli 2012. aasta rakendusotsusega 2012/447/EL[1] ja erand kaotas kehtivuse 31. detsembril 2014. Ilma kõnealuse erandita on Taani seaduste rakendamisel olukord selline, et üksnes ettevõtluses kasutamise tarbeks registreeritud sõiduki mistahes isiklikuks tarbeks kasutamise korral kaotab maksukohustuslane täielikult õiguse sõiduki ostukuludelt käibemaksu maha arvata. Taani kohaldab praegu käibemaksudirektiivi artikli 176 kohast senist olukorda säilitavat sätet seoses selliste kergete kaubaveokite ostu- ja kasutuskuludelt käibemaksu mahaarvamisega, mille lubatud maksimaalne mass on kuni kolm tonni. Kui ettevõtja registreerib kerge kaubaveoki üksnes ettevõtluse tarbeks, on tal lubatud veoki ostu- ja kasutuskuludelt käibemaks täies ulatuses maha arvata. Seevastu ettevõtjal, kes registreerib kerge kaubaveoki nii ettevõtluse kui ka isiklikuks tarbeks kasutamiseks, ei ole lubatud käibemaksu veoki ostukuludelt maha arvata, kuid veoki kasutuskuludelt on lubatud käibemaks täies ulatuses maha arvata. Taanis kehtivat eespool kirjeldatud korda võib olla keerukas ja kulukas hallata nii maksukohustuslase kui ka maksuameti seisukohast. Seepärast taotles Taani, et tal lubataks kohaldada lihtsustatud korda, mida juba varem nõukogu rakendusotsusega 2012/447/EL on lubatud. Taani ametiasutuste kinnitusel on selline lihtsustatud kord toiminud viimastel aastatel väga hästi ning neil on piisavalt põhjusi selle korra kohaldamise jätkamiseks. Kuna meetme pikendamise taotlus jõudis komisjoni alles siis, kui eelnevalt antud erandi lubamine oli kehtivuse kaotanud, ei saa praeguse ettepanekuga eelnevat meedet tagasiulatuvalt pikendada. Maksukohustuslane võiks kasutada kindlasummalist maksumäära ühe kalendriaasta jooksul kuni 20 päeva ja summas 40 Taani krooni päevas. 40 Taani krooni päevas kataks ainult käibemaksu ja Taani valitsus arvutas selle summa riikliku statistika analüüsimise põhjal. Taani muude õigusaktide kohaselt oleks nõutav samalaadne makse, millega kaetaks ametiauto kasutamiselt võetav tulumaks ja liiklusmaksuga seotud lisamaks. Juhul kui maksukohustuslane kasutaks veokit ühel kalendriaastal rohkem kui kahekümne päeva jooksul, kohaldataks kehtivaid senist olukorda säilitavaid eeskirju ning maksukohustuslane jääks täielikult ilma õigusest arvata veoki ostukuludelt käibemaks maha. Taani ametiasutused on töötanud välja elektroonilise süsteemi, mille vahendusel on maksukohustuslastel võimalik maksta kõnealune päeva kohta kehtestatud summa internetis. Ametiasutuste meelest lihtsustab süsteem maksukohustuslaste raamatupidamiskohustuste täitmist ning ka maksuameti kohustust maksu määrata ja koguda. Lihtsustatud korra kasutamine on vabatahtlik. Maksukohustuslastel oleks endiselt võimalik registreerida oma kerged kaubaveokid nii ettevõtte kui ka isiklikuks tarbeks, kui see nende olukorraga sobib. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Konsulteerida ega välisekspertide arvamusi kasutada ei olnud vaja. Erandi kohaldamine ei mõjuta oluliselt lõpptarbimise etapis kogutava maksutulu kogusummat, kuid on soodne ettevõtjatele, kes kasutavad kergeid kaubaveokeid nii isiklikuks kui ka ettevõtluse tarbeks, ja lihtsustab maksude kogumist. 3. ETTEPANEKU ÕIGUSLIK KÜLG Käesoleva otsusega lubatakse Taanil kehtestada erimeede, mis kujutab endast käibemaksudirektiivi osas tehtavat erandit, mis seisneb teatavate veokite isiklikuks tarbeks kasutamiselt võetava käibemaksu arvestamises. Õiguslik alus Käibemaksudirektiivi artikkel 395. Subsidiaarsuse põhimõte Pidades silmas ettepaneku aluseks olevat käibemaksudirektiivi sätet, tehakse ettepanek ELi ainupädevusse kuuluvas valdkonnas. Subsidiaarsuse põhimõtet seetõttu ei kohaldata. Proportsionaalsuse põhimõte Ettepanek on proportsionaalsuse põhimõttega kooskõlas järgmistel põhjustel. Otsus käsitleb liikmesriigile tema enda taotlusel antud luba ja sellega ei määrata mingeid kohustusi. Erandi piiratud ulatust arvestades on erimeede kooskõlas taotletava eesmärgiga, st see aitab lihtsustada käibemaksukohustuste täitmist ja käibemaksu kogumist ning sellega võideldakse maksudest kõrvalehoidumise vastu. Vahendi valik Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Lisaks on nõukogu otsus sobivaim vahend, sest selle saab adresseerida üksikutele liikmesriikidele. 4. MÕJU EELARVELE Ettepanek ei mõjuta ebasoodsalt käibemaksupõhiselt laekuvaid liidu omavahendeid. 5. TÄIENDAV TEAVE Ettepanek tehakse piiratud ajaks. 2015/0074 (NLE) Ettepanek: NÕUKOGU RAKENDUSOTSUS, millega lubatakse Taanil kehtestada erimeede, millega tehakse erand nõukogu direktiivi 2006/112/EÜ artiklist 75 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,[2] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Komisjonis 13. jaanuaril 2015. aastal registreeritud kirjaga on Taani taotlenud luba kohaldada meedet, millega tehakse erand nõukogu direktiivi 2006/112/EÜ sätetest, milles käsitletakse sisendkäibemaksu mahaarvamise õigust. (2) Komisjon teavitas 13. ja 14. veebruari 2015. aasta kirjadega teisi liikmesriike Taani taotlusest. Komisjon teatas 17. veebruari 2015. aasta kirjaga Taanile, et tal on taotluse hindamiseks kogu vajalik teave. (3) Juhul kui erandit ei tehta, tuleneb Taani seadustest olukord, kus Taani ametiasutustes üksnes ettevõtluse tarbeks registreeritud ja kuni kolmetonnise massiga kerge kaubaveoki puhul on maksukohustuslasel praegu lubatud arvata veoki ostu- ja kasutuskuludelt sisendkäibemaks maha täies ulatuses. Kui sellist veokit kasutatakse seejärel isiklikuks tarbeks, jääb maksukohustuslane ilma õigusest veoki ostukuludelt käibemaks maha arvata. (4) Kõnealuse korra tagajärgede leevendamiseks taotles Taani luba kohaldada erimeedet, millega tehakse direktiivi 2006/112/EÜ artiklist 75 erand, mida juba varem nõukogu rakendusotsusega 2012/447/EL[3] on lubatud, kuid mis kaotas kehtivuse 31. detsembril 2014. Erimeetme alusel lubatakse maksukohustuslastel, kes on registreerinud veoki üksnes ettevõtluse tarbeks, kasutada seda veokit ka muuks kui ettevõtluse tarbeks ning arvutada nõukogu direktiivi 2006/112/EÜ artikli 75 kohane maksustatava teenuse väärtus pigem päevapõhise kindla määra alusel, kui jääda ilma õigusest veoki ostukuludelt käibemaks maha arvata. (5) Lihtsustatud arvutusmeetod oleks veoki muu kui ettevõtluses kasutamise tarbe puhul siiski piiratud kahekümne päevaga iga kalendriaasta kohta ning käibemaksu tuleks maksta iga päeva kohta kindla summa ulatuses, st 40 Taani krooni. Taani valitsus on määranud selle summa kindlaks riiklikku statistikat analüüsides. (6) Kõnealuse meetmega, mida kohaldatakse selliste kergete kaubaveokite suhtes, mille lubatud maksimaalne mass on kuni kolm tonni, lihtsustataks käibemaksukohustuste täitmist sellistel maksukohustuslastel, kes kasutavad ettevõtluse tarbeks registreeritud veokit ajutiselt muuks kui ettevõtluse tarbeks. Maksukohustuslasel säiliks aga endiselt võimalus valida kerge kaubaveoki registreerimine nii ettevõtluse tarbeks kui ka isiklikuks tarbeks. Sellise otsuse tegemisel kaotaks maksukohustuslane õiguse arvata veoki ostukuludelt käibemaks maha, kuid tal ei oleks kohustust tasuda päevapõhist maksu veoki isiklikuks tarbeks kasutamise eest. (7) Meede, millega tagatakse, et maksukohustuslasi, kes kasutavad ettevõtluse tarbeks registreeritud veokit ajutiselt muuks kui ettevõtluse tarbeks, ei jäeta täielikult ilma õigusest arvata kõnealuse veoki puhul sisendkäibemaks maha, on kooskõlas nõukogu direktiivis 2006/112/EÜ sätestatud mahaarvamise üldeeskirjadega. (8) Luba tuleks anda üksnes piiratud ajaks ja selle kehtivus peaks lõppema 31. detsembril 2017. (9) Kui Taani soovib erandit lubavat meedet pikendada ka pärast 2017. aastat, tuleks komisjonile hiljemalt 31. märtsiks 2017 esitada aruanne koos tähtaja pikendamise taotlusega. (10) Leitakse, et erandi kohaldamine ei mõjuta oluliselt lõpptarbimise etapis kogutavat maksutulu ega mõjuta ebasoodsalt käibemaksust tulenevaid liidu omavahendeid, ON VASTU VÕTNUD KÄESOLEVA OTSUSE: Artikkel 1 Erandina direktiivi 2006/112/EÜ artiklist 75 on lubatud Taanil kindlaks määrata kindla määra alusel maksustatav summa iga sellise kasutuspäeva kohta, mil maksukohustuslane kasutab isiklikuks tarbeks või oma töötajate tarbeks või üldisemalt muuks kui ettevõtluse tarbeks kerget kaubaveokit, mis on registreeritud üksnes ettevõtluse tarbeks. Esimeses lõigus osutatud kindel määr päeva kohta on 40 Taani krooni. Artikkel 2 Artiklis 1 osutatud meedet kohaldatakse üksnes selliste kergete kaubaveokite suhtes, mille lubatud maksimaalne mass on kuni kolm tonni. Käesolevat meedet ei kohaldata juhul, kui muuks kui ettevõtluse tarbeks kasutamine ületab 20 päeva kalendriaasta kohta. Artikkel 3 Käesolev otsus jõustub selle teatavakstegemise päeval. Otsus kehtib 31. detsembrini 2017. Käesolevas otsuses sätestatud meetme pikendamise taotlus tuleb komisjonile esitada 31. märtsiks 2017. Taotlusele tuleb lisada aruanne otsuse alusel kohaldatud meetme rakendamise kohta. Artikkel 4 Käesolev otsus on adresseeritud Taani Kuningriigile. Brüssel, Nõukogu nimel eesistuja [1] ELT L 202, 28.7.2012, lk 24. [2] ELT L 347, 11.12.2006, lk 1. [3] ELT L 202, 28.7.2012, lk 24.